**Тұрақты комиссияның 2023 жылғы 23 тамыздағы қаулысы**

**Астана қаласында қоғамдық көлік пен**

**таксиді субсидиялау және**

**жұмысының тиімділігі**

Астана қаласы мәслихатының бюджет, экономика, өнеркәсіп және кәсіпкерлік мәселелері жөніндегі тұрақты комиссиясы мемлекеттік органдардың қоғамдық көлік пен таксиді субсидиялау және жұмысының тиімділігі туралы ақпаратын тыңдап және талқылап, мыналарды атап өтеді.

Елордада қоғамдық көлік қызметінің тиімділігін арттыру мақсатында уәкілетті атқарушы орган 2022 жылдан бастап қазіргі уақытқа дейін жаңа маршруттарды іске қосу, қалалық қоғамдық көлік маршруттарының схемаларын оңтайландыру, маршруттардағы қозғалыс кестелерінің санын ұлғайту, проблемалық және жаңа учаскелерде көліктік қолжетімділік жөніндегі мәселелерді шешу және т.б. бойынша жұмыстар жүргізді.

Әлеуметтік маңызы бар субсидияланатын қатынастар бойынша жергілікті бюджеттен субсидиялар төлеуді жергілікті атқарушы орган ай сайын шартқа сәйкес жүргізеді. Жасалған шарттар шеңберінде автобус парктері орындалған жұмыстардың актілерін ұсынады, соның негізінде «Астана қаласының Көлік және жол-көлік инфрақұрылымын дамыту басқармасы» ММ (бұдан әрі – Көлік басқармасы) субсидиялар аударуды жүзеге асырады.

Астана қаласының жолаушылар көлігі жүйесіне 6 автобус паркі кіреді. Олардың ішінде ірі автобус парктерінің біріне № 1 автобус паркі жатады.

Елордада 31 ресми таксопарк тіркелген, олардағы жылжымалы құрамның жалпы саны - 1164 бірлік.

2023 жылы инватакси қызметін іске асыруға жергілікті бюджеттен ақша қаражатының шығыстары көзделген. Осы қызметті көрсетуге арналған машиналардың жалпы саны 113 бірлік (1 153 адамды қамту) мөлшерінде көзделген. Ағымдағы жылдың 10 шілдесінен бастап Яндекс Go сервері арқылы пилоттық жоба іске қосылды.

Сонымен қатар, қалалық мәслихат депутаттары қалалық қоғамдық көлік және такси саласындағы жұмысты ұйымдастыру және субсидиялау жөніндегі қызметті жүзеге асыру барысында атқарушы органдар бұзушылықтар мен кемшіліктерге жол беретінін атап өтті, бұл тұтастай алғанда аталған бағыттардағы жұмыстың тиімділігіне әсер етеді.

Қалалық мәслихат бұрын қараған 2022 жылғы Астана қаласы бюджетінің атқарылу қорытындыларына және Астана қаласы бойынша Тексеру комиссиясының тасымалдаушылардың шығындарын субсидиялау шеңберінде бөлінген бюджет қаражатының тиімділігінің мемлекеттік аудитіне сәйкес, Көлік басқармасы, оның ішінде жүйелі негізде бюджет қаражатын жоспарлау кезінде Қазақстан Республикасының заңнамасының бұзылуына жол беретіні, бағдарламалық құжаттар жеткіліксіз деңгейде әзірленетіні анықталды, бұл бюджеттік бағдарламалардың орындалуына теріс әсерін тигізеді. Субсидиялар сомаларын уақтылы және толық аудармау бөлігінде субсидиялау туралы шарттардың талаптары сақталмайды, бұл автобус парктері алдында кредиторлық берешектің қалыптасуына әкеледі және өз кезегінде тасымалдаушылардың қаржы-шаруашылық қызметіне теріс әсер етеді.

Тасымалдаушыларда меншікті қаржы қаражатының жеткіліксіздігіне байланысты қаржы лизингі шарттары бойынша елеулі берешек қалыптасқан, бұл кейіннен бюджет қаражатының қаржы институттары берген қарыздарды жабуға жұмсалуына әкеледі.

Мобильді қосымшалар арқылы жол ақысын қолма-қол ақшасыз төлеу жүйесіндегі жүйелі ақаулар бөлігінде техникалық кемшілік байқалады, бұл автобус парктерінің кірістілігіне теріс әсер етеді және нәтижесінде тарифтерді көтеру қажеттілігіне әкеледі.

Білікті көлік жүргізушісі құрамының тапшылығына байланысты сыни жағдай байқалады, осының салдарынан автобус парктері жылжымалы құрамды толықтай кестеге сәйкес шығара алмай, елорда жолаушыларын қолжетімді көлікпен толыққанды қамтамасыз ете алмай отыр.

Ақаулыққа байланысты істен шыққан автобустарды қайта жұмысқа қосу бойынша жұмыс нашар жүргізілуде, елорданың автобус маршруттарында жылжымалы құрамның жоспарлы саны қамтамасыз етілмейді, бұл кестелер аралығына, жолаушылар ағынына әсер етеді.

Отырыс барысында қалалық мәслихат депутаттары 2024 жылы маршруттарға қосымша тағы 100-ге жуық жаңа автобус қосу қажеттілігіне қатысты мәселе көтерді, бұл ретте олар қоғамдық көлікті экологияландыру бағдарламасын іске асыру мақсатында электр және/немесе газбен жұмыс істейтін автобустарды сатып алу тиімді болып табылатынын атап өтіп, Алматы қаласының мысалын келтірген, онда дизельді автобустар біртіндеп рейстен және есептен шығарылып, жергілікті бюджет қаражаты есебінен газбен және/немесе электрмен жұмыс істейтін 600-ге жуық автобус сатып алынған.

Елордада ағымдағы жылы 140 аялдаманың орнына тек 28 жылы аялдама орнатылған. Қала бойынша орнатылған аялдамалардың жалпы санынан тек 17% ғана жылы аялдамалар болып табылады. Қалалық мәслихат депутаттары тұрғын алаптарда, атап айтқанда Тельман, Лесозавод, Агроқалашық және т.б. тұрғын алаптарында жаңа маршруттар енгізіп, жылы аялдамалар орнатудың аса қажеттілігі туралы атап өтті.

Сондай-ақ автобус жүргізушілері үшін жағдайлар жасау, оның ішінде соңғы аялдамаларда жүргізушілерге арналған тамақ қабылдау және гигиеналық рәсімдер үшін тұрмыстық жағдайлар жасау, олардың жалақысын ұлғайту, жер телімін бөле отырып, оларға арналған жатақхана салу мәселелері көтерілді.

 Мемлекеттік-жекешелік әріптестік шеңберінде 5 жыл бойы «Астана қаласы әкімдігінің Көліктік қызмет көрсету бойынша мемлекеттік-жекешелік әріптестіктің сервистік келісімшарты» жобасы іске асырылды, аталған жобаның қолданылу мерзімі ағымдағы айда аяқталады. Бұл ретте, жобаны іске асыру барысында бірқатар проблемалық мәселелер болды: қарбалас уақытта және қолайсыз ауа-райы жағдайларында автомашиналардың кешігуі; автомобильдер салонының қанағаттанарлықсыз жағдайы; сервистің төмен деңгейі; ескірген автопарк; электрондық төлем үшін терминалдардың болмауы. Аталған жобаны одан әрі іске асыру жоспарлануда.

 Жоғарыда айтылғандардың негізінде Астана қаласы мәслихатының бюджет, экономика, өнеркәсіп және кәсіпкерлік мәселелері жөніндегі тұрақты комиссиясы **ҚАУЛЫ ЕТТІ**:

1. Атқарушы органдардың «Астана қаласында қоғамдық көлік пен таксиді субсидиялау және жұмысының тиімділігі» туралы ақпараты назарға алынсын.

2. «Астана қаласының Көлік және жол-көлік инфрақұрылымын дамыту басқармасы» ММ:

бюджеттік өтінімдерді әзірлеу кезінде бюджет қаражатының көлемін тиімсіз жоспарлауға әкеп соққан бюджеттік өтінімдердегі есептеулерге ақпараттың толықтығы мен дұрыстығын қамтамасыз ету;

автобус парктерінің қызметіне бақылауды күшейту;

автобус парктеріне субсидиялар сомаларын уақтылы және толық аудару бөлігінде шарттар талаптарының сақталуын қамтамасыз ету;

қаржы лизингі шарттары бойынша міндеттемелерді орындау мақсатында жолаушыларды тасымалдау бойынша қызметтер көрсетуден түсетін қаражат және жергілікті бюджеттен субсидиялар есебінен лизингтік төлемдерді жүзеге асыруды қамтамасыз ету бойынша автобус парктерімен жұмыс жүргізу;

Қазақстан Республикасы Инвестициялар және даму министрінің 2015 жылғы 25 тамыздағы № 883 бұйрығымен бекітілген Әлеуметтік маңызы бар жолаушылар тасымалдарын жүзеге асырумен байланысты тасымалдаушылардың шығындарын бюджет қаражаты есебінен субсидиялау қағидаларының 11-тармағына сәйкес, ұсынылып отырған қаржыландыру тетіктерін қарастыру және 2024-2026 жылдарға арналған субсидиялардың қажетті көлемі бойынша тиісті есептеулер жүргізу және тиісті ұсыныстар енгізу;

2024 жылдың басында іске қосу мақсатында, тиісті бюджеттік өтінімде 100 жаңа автобус (газбен, электрмен жүретін) сатып алу бойынша шығыстарды көздеу;

ағымдағы жылдың 18 қыркүйегіне дейінгі мерзімде қоғамдық көліктің, оның ішінде электр және газбен жүретін автобустарға нақты қажеттілік, тәулігіне жолаушылар ағынының саны және оның ішінде билетсіз жүретіндердің саны туралы ақпарат беру;

ағымдағы жылдың 18 қыркүйегіне дейінгі мерзімде мәслихат депутаттарын, Астана қаласының инвестициялар және кәсіпкерлікті дамыту жөніндегі қалалық басқармасының өкілін қоса отырып, қоғамдық көлік жұмысын жақсарту мәселелері жөніндегі жұмыс тобы құру;

қызметкерлердің Қазақстан Республикасының заңнамасын, оның ішінде бюджеттік жоспарлау, субсидиялау, мемлекеттік сатып алу, бугалтерлік есеп және т. б. саласындағы заңнамаларды сақтауын қамтамасыз ету;

жөндеу жұмыстарына байланысты автобустардың тоқтап қалуына, билетсіз жүретін жолаушыларға, жүргізушілердің кадр тапшылығына, оларға жағдай жасауға, жалақыларын өсіруге, терминалдардың жетіспеушілігіне және т. б. байланысты мәселелер бойынша шаралар қабылдау және бақылауды қамтамасыз ету;

ағымдағы жылдың соңына дейінгі мерзімде жылы аялдамалар санын 140 данаға дейін жеткізу;

ағымдағы жылдың 18 қыркүйегіне дейінгі мерзімде орнату орындарын, оның ішінде соңғы бұрылыс алаңдарын, мерзімдерін, санын және т. б. көрсете отырып, жылы аялдамаларды орнату жоспарын, схемасын ұсыну;

Тельман, Лесозавод, Агроқалашық және т.б. тұрғын алаптарында жаңа маршруттар енгізіп және жылы аялдамаларды орнату жөнінде шаралар қабылдау ұсынылсын.

3. «Астана қаласының Көлік және жол-көлік инфрақұрылымын дамыту басқармасы» ММ және «Астана қаласының Инвестициялар және кәсіпкерлікті дамыту басқармасы» ММ:

тиісті автобустарды электрмен зарядтау және газбен толтыруға арналған станциялар салу жөнінде ұсыныстар енгізу ұсынылсын.

4. «Астана қаласының Сәулет, қала құрылысы және жер қатынастары басқармасы» ММ-не «Астана қаласының Көлік және жол-көлік инфрақұрылымын дамыту басқармасы» ММ-мен бірлесіп:

қоғамдық көлік жүргізушілеріне арналған жатақхана салу үшін жер учаскесін іздестіру мәселесін қарастыру және ұсыныс енгізу ұсынылсын.

5. «Астана қаласының Инвестициялар және кәсіпкерлікті дамыту басқармасы» ММ:

жоғарыда көрсетілген ескертулерді (қарбалас уақытта және қолайсыз ауа-райы жағдайларында автомашиналардың кешігуі; автомобильдер салонының қанағаттанарлықсыз жағдайы; сервистің төмен деңгейі; ескірген автопарк; электрондық төлем үшін терминалдардың болмауы) жоюды ескере отырып, «Астана қаласы әкімдігінің Көліктік қызмет көрсету бойынша мемлекеттік-жекешелік әріптестіктің сервистік келісімшарты» жаңа жобасын (бұдан әрі - МЖӘ жобасы) іске асыруды жалғастыру;

ағымдағы жылдың 18 қыркүйегіне дейінгі мерзімде мәслихат депутаттарын қоса отырып, жаңа МЖӘ жобасын енгізу жөніндегі жұмыс тобын құру;

автобустарды электрмен зарядтау үшін 30 станцияны пайдалану мүмкіндігін қарастыру ұсынылсын.

 6. Осы қаулының орындалуын бақылау Астана қаласы мәслихатының бюджет, экономика, өнеркәсіп және кәсіпкерлік мәселелері жөніндегі тұрақты комиссиясына жүктелсін.

**Астана қаласы мәслихатының**

**бюджет, экономика, өнеркәсіп және**

**кәсіпкерлік мәселелері жөніндегі**

**тұрақты комиссиясының**

**төрағасы К. Адамбеков**